Tommy Johansen vil under ingen omstændigheder åbne sine vinduer. Som nærmeste nabo til den kollapsede bro på Helsingørmotorvejen er hans hus og have aldeles indhyllet i et lag af gråt betonstøv. Og sin bil har han lige kørt på værksted for at få renset.

»Det er rent ragnarok heroppe. Det har banket og braget hele natten. Jeg føler virkelig med de mennesker, der bor tæt på metrobyggeriet«, siger han.

Tommy Johansen, der arbejder hos Falck, var så småt ved at gå i seng lørdag aften, da der klokken 21.37 lød »et drøn uden lige«.